Diari Oficial de la Generalitat Valenciana


Sumari del DOGV 6026, del 02-06-2009 (2009/6204)

ORDE de 29 d'abril de 2009, de la Conselleria d'Educació, per la qual es regula el número d'identificació de l'alumnat de la Comunitat Valenciana (NIA).
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/04/29/(1)/dof/vci/html**

### Dades del document

Número de DOGV
:   6026

Data del DOGV
:   02-06-2009

Secció del DOGV
:   I. DISPOSICIONS GENERALS

Número del document
:   2009/6204


Data del document
:   29-04-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * automatització
    * ensenyament primari
    * administració de l'ensenyament
    * base de dades
    * legislació
    * alumnat
    * dades personals
    * ensenyament secundari
    * vida escolar
    * ensenyament públic

ORDE de 29 d'abril de 2009, de la Conselleria d'Educació, per la qual es regula el número d'identificació de l'alumnat de la Comunitat Valenciana (NIA). [2009/6204]  
La Conselleria d'Educació, atenent la demanda i les necessitats de la societat de la informació, ha optat per adaptar els processos de gestió de centres i de l'alumnat a les tecnologies de la informació i la comunicació. Per a això, s'ha establit el registre informàtic de les dades de l'alumnat de la Comunitat Valenciana a través del programa d'Innovació Tecnològica per a l'administració de Centres i Alumnes, d'ara en avant ITACA.  
És convenient assignar un número d'identificació personal (NIA) a cada alumna i alumne, per a facilitar la gestió dels processos referents a la documentació de l'alumnat al llarg de la seua vida escolar.  
En esta orde s'establixen un conjunt de mecanismes i procediments que asseguren l'assignació de números d'identificació únics per a cada alumna o alumne de la Comunitat Valenciana, amb independència del centre on curse els estudis, número que es mantindrà al llarg de tota la seua vida escolar. Així mateix, es regulen els processos que els centres docents hauran de realitzar per a l'adequada consecució d'este fi.  
Vista la proposta del director general d'Ordenació i Centres Docents i de la directora general d'Innovació Tecnològica Educativa, de 27 d'abril de 2009, de conformitat amb esta i en virtut de les competències que m'atribuïx l'apartat e), de l'article 28 de la Llei 5/1983, de 30 de desembre, del Consell,   
ORDENE  
Article 1. Àmbit d'aplicació  
El que establix esta orde s'aplicarà a l'alumnat que curse, en un centre docent de la Comunitat Valenciana, alguna de les ensenyances següents:  
1. Educació Infantil  
2. Educació Primària  
3. Educació Secundària Obligatòria  
4. Batxillerat  
5. Formació Professional  
6. Ensenyances d'Idiomes  
7. Ensenyances Artístiques  
8. Ensenyances Esportives  
9. Educació de Persones Adultes  
Així mateix, s'aplicarà a l'alumnat escolaritzat en centres específics d'Educació Especial i en les unitats específiques d'Educació Especial dels centres ordinaris.  
Article 2. Consideracions de caràcter general  
1. Tot l'alumnat comprés en l'àmbit d'aplicació d'esta orde disposarà d'un número que l'identifique, número d'identificació d'alumnat, d'ara en avant NIA, que se li assignarà en el moment de la seua incorporació al sistema educatiu valencià i que serà utilitzat al llarg de la seua vida escolar.  
2. El NIA és un número seqüencial de huit dígits.  
3. El NIA identifica unívocament l'alumna o l'alumne basant-se en les dades següents: nom, 1r cognom, 2n cognom, data de naixement, sexe, DNI, localitat de naixement i província de naixement.  
4. El NIA l'assignarà la Conselleria d'Educació, progressivament, a cada alumna i alumne a partir del curs 2008/2009; esta assignació començarà per Educació Primària.  
Així mateix, el NIA es farà constar en tota la documentació oficial en què calga identificar un alumne o una alumna.  
Article 3. Recursos informàtics  
1. Els centres públics i els centres privats concertats realitzaran els processos conduents a l'assignació i generació del NIA a través del sistema informàtic, utilitzant el programa Innovació Tecnològica per a l'administració de Centres i Alumnes, d'ara en avant ITACA, sempre que les seues ensenyances ja s'hagen incorporat al dit programa; en cas contrari, seguiran el que disposa l'apartat següent.  
2. En els centres privats no concertats, o en aquells les ensenyances dels quals encara no estiguen incorporades a ITACA, tal com descriu l'apartat primer d'este article, es realitzaran les accions necessàries per a l'assignació telemàtica del NIA a través de l'aplicació informàtica facilitada per la Conselleria d'Educació i disponible a través de la web d'esta conselleria.  
Article 4. Procediment d'assignació del NIA  
1. Alumnat que s'incorpora per primera vegada al sistema educatiu valencià.  
Quan una alumna o un alumne s'incorpore per primera vegada al sistema educatiu valencià, el centre docent, en el procés de matriculació, realitzarà les accions necessàries conduents a l'assignació del NIA a través dels recursos informàtics que es detallen en l'article anterior. El centre comprovarà i introduirà, a través de les ferramentes informàtiques corresponents, les dades que figuren en els documents oficials aportats per l'alumnat.  
2. Alumnat incorporat al sistema educatiu valencià que dispose de número d'historial acadèmic de la Comunitat Valenciana (d'ara en avant NHA)  
L'assignació del NIA a l'alumnat es realitzarà automàticament. El NIA que se li assigne serà el mateix que l'assignat com a NHA. En este cas, el centre docent no haurà de realitzar cap acció específica per a l'assignació del NIA.  
3. Alumnat incorporat al sistema educatiu valencià que no dispose d'NHA de la Comunitat Valenciana.  
L'assignació del NIA a l'alumnat que no dispose d'NHA, la realitzarà directament la Conselleria d'Educació.  
Article 5. La targeta identificativa de l'alumnat  
1. Els centres educatius emetran, per a cada alumna i cada alumne, una targeta que servirà com a document acreditatiu del número d'identificació de l'alumnat.  
2. Esta targeta s'ajustarà al Manual d'Identitat Corporativa de la Generalitat i contindrà les dades enumerades en l'article 2.3 d'esta orde i el format que figura en l'annex.   
3. Des del centre on estiga escolaritzat l'alumne, es podran expedir duplicats de la targeta en cas necessari.  
Article 6. Detecció de duplicitats   
1. Les dades de control a l'efecte de detecció de duplicitats són les que consten en la targeta i que estan enumerades en l'article 2.3.  
2. S'entén que hi ha duplicitat quan es detecta que a una mateixa alumna o alumne se li ha assignat més d'un NIA. S'entén que hi ha col·lisió quan a l'incorporar-se una alumna nova o un alumne nou al sistema educatiu valencià té les mateixes dades de control que un altre d'existent.  
3. En cas de duplicitat o col·lisió, el centre comunicarà a la direcció territorial corresponent la incidència detectada perquè s'esmene.  
4. Les direccions territorials d'Educació, a través dels servicis de la Inspecció Educativa, efectuaran les corresponents indagacions a fi de depurar la informació disponible; per a això es demanaran totes les dades que necessiten dels centres docents en què figuren duplicades les dades de l'alumne.  
5. Si de la comprovació de la col·lisió, la direcció territorial conclou que les dades corresponen a dos persones diferents ho notificarà al centre perquè s'inicie el procediment d'assignació de l'article 4.  
6. Si de la comprovació de les dades es conclou que hi ha una duplicitat, les direccions territorials d'Educació, a través dels servicis de la Inspecció Educativa, determinaran el NIA vàlid, vincularan la informació necessària, procediran a l'anul·lació de la resta i ho comunicaran al centre.  
7. Els NIA anul·lats no es reutilitzaran.  
Article 7. Actualització de dades   
1. Les dades de control relacionades directament amb el NIA són les ja relacionades en l'article 2.3: nom, 1r cognom, 2n cognom, data de naixement, sexe, DNI (si és el cas), localitat de naixement i província de naixement.  
2. Estes dades hauran de ser modificades pel centre docent on estiga matriculat l'alumne en ensenyances de règim general, quan s'hi detecte un error o a la petició de l'interessat. Qualsevol modificació haurà d'estar degudament documentada i custodiada pel centre.  
3. La direcció territorial podrà comprovar i supervisar les modificacions realitzades sobre les dades bàsiques de qualsevol NIA, així com requerir al centre la documentació que considere oportuna.  
4. Si com a conseqüència de l'actualització de les dades es detecta una col·lisió, s'actuarà d'acord amb el procediment establit en l'article 7.4.  
DISPOSICIÓ ADDICIONAL ÚNICA  
La documentació oficial de l'alumne utilitzada per a la tramitació del NIA quedarà arxivada i custodiada en el centre docent; l'administració educativa podrà requerir-la per a realitzar les comprovacions oportunes i la gestió de futures incidències.  
DISPOSICIONS FINALS  
Primera. Habilitació als òrgans competents  
S'autoritzen la directora general d'Innovació Tecnològica Educativa i el director general d'Ordenació i Centres Docents perquè, en l'àmbit de les seues competències respectives, adopten les mesures necessàries per a l'aplicació i ejecució del que disposa la present orde.  
Les direccions territorials competents establiran les mesures necessàries per a assegurar l'adequada coordinació i desenrotllament dels procediments establits en esta orde en els centres docents del seu àmbit territorial.  
Segona. Entrada en vigor  
La present orde es publicarà en el Diari Oficial de la Comunitat Valenciana i els seus efectes es consideraran que fan referència a l'inici del curs escolar 2008/2009.   
València, 29 d'abril de 2009  
El conseller d'Educació,  
ALEJANDRO FONT DE MORA TURÓNANNEX / ANEXO


Còpia Permalink ELI